Document ID: /roh_data/filtered/fineweb-2-filterrobots_roh.jsonl.gz/41913

Beginn Inhaltsbereich
Categoria: praticas socialas, rituals ed eveniments festivs ; arts performativs
Las processiuns da l’emna sontga, documentadas dapi la segunda mesadad dal 17avel tschientaner, han lieu las sairas da la gievgia sontga e dal venderdi sontg en la citad veglia da Mendrisio. Per questa chaschun vegn stizzada l’illuminaziun da las giassas e vias ed i sa derasa la glischur dals “transparents”: grond maletgs glischants che vegnan postads lung la ruta da la processiun e che represchentan scenas dals Evangelis u dal Vegl Testament. Ils transparents ils pli vegls èn vegnids picturads vers la fin dal 18avel tschientaner dad artists sco Giovan Battista Bagutti di Rovio ed en il 19avel tschientaner dad Augusto e Francesco Catenazzi da Mendrisio. Auters maletgs glischants èn vegnids realisads pli da curt d’artists locals, savens per incumbensa da persunas privatas. En lur totalitad constitueschan questas tailas particularas in patrimoni da gronda valur istorica e teologica. Durant la processiun da la gievgia sontga (Funziün di Giüdee) preschentan dunsainas d’acturs laics la passiun da Cristus en ina seria da scenas che sa basan sin l’Evangeli. A questas represchentaziuns participeschan chavaltgaders, schuldads romans e figuras biblicas en costums pompus. La processiun dal venderdi sontg (Enterro) è modesta e solenna ed è cunzunt caracterisada da la spiritualitad. A questa processiun participeschan passa 600 commembers da differentas confraternitads ed associaziuns religiusas.
Ende Inhaltsbereich